เชื่อมโยงการท่องเที่ยวกลุ่มจังหวัด ภาคเอกชนร่วมพัฒนาพื้นที่ ประชาชนจะได้มีรายได้จากการท่องเที่ยว
เชื่อมโยงการท่องเที่ยวกลุ่มจังหวัด ภาคเอกชนร่วมพัฒนาพื้นที่ ประชาชนจะได้มีรายได้จากการท่องเที่ยวพลอากาศเอก ประจิน จั่นตอง รองนายกรัฐมนตรีและรัฐมนตรีว่าการกระทรวงยุติธรรม  มอบนโยบายในการกำกับติดตาม การปฏิบัติราชการในกลุ่มจังหวัดภาคตะวันออกเฉียงเหนือตอนล่าง 1 (นครราชสีมา ชัยภูมิ บุรีรัมย์ สุรินทร์) ที่หอประชุมเปรมติณสูลานนท์ ศาลากลางจังหวัดนครราชสีมา โดยกำกับติดตามการปฏิบัติราชการในเรื่องความคืบหน้าในการจัดทำงบประมาณตามแผนปฏิบัติราชการประจำปีของกลุ่มจังหวัด ผลการดำเนินการตามนโยบายของรัฐบาล ได้แก่ การให้ความช่วยเหลือผ่านบัตรสวัสดิการแห่งรัฐ โครงการ OTOP นวัตวิถี การแก้ไขปัญหายาเสพติด และการแก้ไขปัญหาหนี้นอกระบบ ตลอดจนโครงการที่ต้องการขอรับการสนับสนุนในปีงบประมาณ 2563  พลอากาศเอก ประจิน จั่นตอง  กล่าวว่า ช่วงต้นปีงบประมาณจะมีงบประมาณตามแผนเพื่อพัฒนาพื้นที่และเรื่องของความเร่งด่วน ซึ่งช่วงนี้ปัญหาที่พบ คือ ปัญหาภัยแล้งและการขาดแคลนน้ำ อยากให้มีการใช้งบประมาณลงพื้นที่ให้เร็วที่สุด เพื่อจะได้ทราบว่า  ปัญหาคืออะไร จะได้ดำเนินการให้ความช่วยเหลือ เพื่อให้การแก้ปัญหาลงสู่พี่น้องประชาชนโดยเร็วที่สุด อีกส่วนคือ เรื่องการท่องเที่ยว อยากให้พัฒนาการท่องเที่ยว การเกษตร อาหาร ผลิตภัณฑ์สินค้า OTOP ให้ไปด้วยกัน วางแผนเชื่อมโยงการท่องเที่ยวกลุ่มจังหวัด ซึ่งมีทุนเดิมที่ดีอยู่แล้ว โดยฝากให้ภาคเอกชนได้เข้ามามีส่วนร่วมพัฒนาพื้นที่ ประชาชนจะได้มีรายได้จากการท่องเที่ยว  หลังจากเสร็จสิ้นการประชุมร่วมกับส่วนราชการในพื้นที่แล้ว พลอากาศเอก ประจิน จั่นตอง ลงพื้นที่ตรวจโครงการก่อสร้างถนนลาดยางแอสฟัลต์ติกคอนกรีต สายบ้านวังกะทะ หมู่ที่ 4 ต.วังกะทะ อ.ปากช่อง ถึงบ้านวังขอน หมู่ที่ 14 ต.ระเริง อ.วังน้ำเขียว และเดินทางไปเป็นประธานในพิธีเพื่อส่งมอบโครงการเสริมสร้างคุณภาพชีวิตของนักเรียนในโรงเรียนที่ด้อยโอกาส ที่โรงเรียนบ้านป่ากล้วย ต.วังกะทะ อ.ปากช่อง จังหวัดนครราชสีมา ซึ่งเป็นโครงการเพื่อพัฒนาโครงสร้างพื้นฐานของโรงเรียนให้มีความเหมาะสม มุ่งเน้นให้เกิดสภาพแวดล้อมและบรรยากาศที่ดีต่อการใช้ชีวิตของนักเรียน